Moje pesmi, moje sanje je muzikal, za katerega je glasbo napisal Richard Rodgers, besedila pesmi Oscar Hammerstein II, libreto pa Howard Lindsay in Russel Crouse. Temelji na spominih Marie von Trapp, "Hvalnica družine von Trapp". Dogajanje zgodbe je postavljeno v Avstrijo, v čas pred Anschlussom, leta 1938, in govori o Marii, ki sprejme službo guvernante pri številni družini, medtem ko se odloča, ali bi postala redovnica. Maria vzljubi otroke, skozi čas pa tudi njihovega ovdovelega očeta, kapitana Georga von Trappa, ki se ne strinja s politiko nacistov in noče sprejeti mesta v nemški mornarici, zato se z Mario odločita, da bosta z otroki emigrirala iz Avstrije. Mnoge pesmi iz muzikala so postale standard, na primer "Edelweiss", "My Favorite Things", "Climb Ev'ry Mountain", "Do-Re-Mi" in naslovna pesem "The Sound of Music".